Câteva zeci de români de etnie romă şi americani s-au bătut vineri, la Houston, din cauza unei biciclete pe care conaţionalii ar fi furat-o de la un copil american. Părinţii acestuia au încercat să o recupereze, moment în care a început scandalul. În timpul acestuia au fost răniţi şi doi poliţişti.

Americanii şi-au dat seama că bicicleta pe care i-o cumpăraseră de Crăciun copilului lor dispăruse. Au găsit-o la o familie de români care locuia în apropiere. „Împreună cu soţia mea şi fiul meu am recuperat bicicleta şi am dus-o în casă. Oamenii aceştia au luat bâte şi sticle şi au lovit-o pe soacra mea în cap”, povesteşte tatăl copilului păgubit.

Zeci de oameni s-au strâns în faţa casei americanilor, moment în care a început o bătaie generală. Unul dintre copiii familiei de români a fost rănit în confruntare, iar doi poliţişti au avut nevoie şi ei de îngrijiri medicale.

Conflictul s-a încheiat după câteva zeci de minute, când poliţiştii au reuşit să îi despartă pe scandalagii, iar unii dintre ei au fost reţinuţi.